FC København har netop annonceret, at de har hentet den 25-årige midtbanespiller Jan Gregus hos Jablonec.

Gregus er lige nu med det slovakiske landshold til EM i Frankrig, og skifter dermed først til Superliga-mestrene, når Slovakiet er ude af EM.

Ståle Solbakken fortæller, at FCK siden mødet med Jablonec i sidste sæson har fulgt Gregus tæt.

- Han er en spiller, der gjorde et rigtigt stærkt førstehåndsindtryk, da vi mødte FK Jablonec i sidste sæson, hvor han desværre var en afgørende faktor i, at vi røg ud. Vi har siden fulgt ham tæt, og her har han bekræftet, at han er en dygtig spiller. Det er ikke tilfældigt, at han er en del af det slovakiske EM-hold.

- Han er teknisk stærk, han har et rigtigt godt drev med bolden, et stærkt skud, og så fylder han godt defensivt med sin gode størrelse. Vi tror meget på, at han kan bidrage med nogle af de ting, vi mangler på holdet, især hvis Thomas Delaney forsvinder, og han vil give os nogle nye muligheder i spillet, fordi han er en anden type, end dem vi har nu. Vi glæder os til at få ham ind som en del af truppen, fortæller han til fck.dk

Jan Gregus glæder sig til skiftet til FC København.

- Lige nu bruger jeg al min energi på at hjælpe Slovakiet ved EM, men efter det, så ser jeg virkelig frem til at blive en del af F.C. København. Jeg fik et rigtigt godt indtryk af klubben, da vi spillede i Europa League og siden har mine samtaler med ledelsen bekræftet, at det er en stor og ambitiøs klub. Jeg ser frem til at bidrage alt hvad jeg kan og til at opnå de store målsætninger om mesterskaber og europæisk fodbold, fortæller han.

Gregus får en fire-årig kontrakt hos FC København.